**SAOPŠTENJE U POVODU NAJNOVIJE ZABRANE JAVNOG PROTESTA**

Policija u Prijedoru zabranila je javni skup u pokretu koji je uredno bio najavljen za 10.decembar 2012.godine. Na Međunarodni dan ljudskih prava prijedorska policija se postavila iznad Zakona o javnom okupljanju Republike Srpske i zabranila mirnu šetnju pješačkom zonom ne navodeći niti jedan Zakonom predviđeni razlog.

Pripadnicima Ravnogorsk og četničkog pokreta policija dozvoljava da svoje zastrašujuće defilee u crnim odorama održavaju u istoj ulici i tada ne potežu Zakon o javnom okupljanju RS. Policija u Prijedoru srpskim udruženjima i političarima toleriše javne skupove i na mjestima koje Zakon o javnom okupljanju izričito zabranjuje, kao što se desilo ovog 30.maja u krugu srednjoškolskog centra u vrijeme nastave. Ovo nije prvi put da prijedorska policija ometa nevladine organizacije u njihovom djelovanju isključivo zbog nacionalne pripadnosti aktivista tih organizacija, prva zabrana se desila 23.maja ove godine kada je policija zabranila komemoraciju za 266 ubijenih žena i djevojčica opštine Prijedor.

Protestnu šetnju su namjeravale organizovati nevladine organizacije okupljenje u Odboru za obilježavanje 20. godišnjice stradanja nedužnih ljudi opštine Prijedor a prijavu skupa je podnijela jedna od tih organizacija. Na taj Dan su se i ranije održavale mirne protestne šetnje i nije bilo problema. Ova mirna šetnja je trebala da ukaže na brojna teška kršenja ljudskih prava u Prijedoru na etničkoj osnovi. Policija je ovom zabranom pokazala da radi po diktatu lokalnih vlasti i da je važan instrument u zavođenju aparthejda.

Na različite načine, a najčešče zabranama djelovanja i privođenjima na informativne razgovore, policija nastoji da omete rad nevladinih organizacija i vrši represije nad njihovim aktivistima. Skupština opštine Prijedor je usvojila sramne zaključke kojima, između ostalog, traži i krivični progon aktivista za ljudska prava i preživjelih žrtava rata u Prijedoru. Očito je da policija te zaključke uzima kao prioritetne u svom djelovanju a istovremeno nije u stanju da razriješi slučajeve napada na prostorije udruženja građana i upućene prijetnje aktivistima udruženja.

Nažalost, ovo nije prvi put da se policija u Prijedoru stavlja na raspolaganje lokalnim vlastima. Podsjećamo da su početkom devedesetih upravo pripadnici prijedorske policije bili glavni kršitelji ljudskih prava nedužnih ljudi i to po diktatu Kriznog štaba opštine Prijedor čiji je član bio i Simo Drljača, u to vrijeme šef prijedorske policije. Tribunal u Hagu je aktivnosti Kriznog štaba okarakterisao udruženim zločinačkim poduhvatom a u tom ''poduhvatu'' upravo je policija bila glavni izvođač.

U procesima za ratne zločine dokazano je da su prijedorski policajci bili čuvari, glavni zlostavljači i ubice u logorima smrti Omarska i Keraterm gdje je ubijeno i nestalo više od 800 zatočenika. Prijedorski policajci počinili su gnusan zločin na Korićanskim stijenama ubivši oko 200 nedužnih civila a odgovorni su i za brojne druge zločine u Prijedoru i oko njega, koji su dokazani ili tek trebaju biti procesuirani. Od 28 do sada izrečenih pravosnažnih presuda za zločine u opštini Prijedor 21 osuđenik je bio pripadnik policije. Pored toga u ovom tenutku se na sudovima utvrđuje odgovornost za još devet pripadnika policije. Dvojica od njih su uhapšeni na radnom mjestu, u policijskim uniformama.

Nakon pismene zabrane javnog skupa policija je nastavila sa represalijama pozivajući organizatore na informativne razgovore u noćnim satima. Pritisak jeste neugodan i niko se ne osjeća bezbjedno kad osjeti prijetnju i od policije ali to ne znači da ćemo odustati od ukazivanja na diskriminaciju i teška kršenja ljudskih prava u Prijedoru. Ovo nam daje još veći podstrek da nastavimo u našem djelovanju.

Tražimo od Ministarstva unutrašnjih poslova Republike Srpske da pripadnici policije u svom djelovanju i upotrebi ovlaštenja ne vrše diskriminaciju ljudi i organizacija po nacionalnoj pripadnosti.

Od Ministarstva sigurnosti i Ministarstva za ljudska prava i izbjeglice Bosne i Hercegovine tražimo da ispitaju ove slučajeve prekoračenja ovlaštenja i kršenja ljudskih prava i da poduzmu mjere da se to ne ponavlja u budućnosti
Od međunarodnih organizacija tražimo da stanu u zaštitu osnovnih ljudskih prava i marginalizovanih grupa u Prijedoru.

Od domaćih organizacija za ljudska prava i javnosti u Bosni i Hercegovini tražimo da stanu u zaštitu prava na javno okupljanja i djelovanje

U 11:00 h 10.decembra 2012.godine kada je trebao početi protestni skup održat ćemo PRESS konferenciju u prostorijama Udruženja Prijedorčanki ''Izvor'' u Zanatskoj bb u Prijedoru.

Odbor za obilježavanje 20. godišnjice stradanja nedužnih ljudi opštine Prijedor